
Къэрал унафэщIым жиIар даIыгъакъым
США-м и президент Обамэ Барак иджыблагъэ жиIащ Сириемрэ Иракымрэ я цIыхухэу зауэм кърихужьахэм ящыщу минипщIым Америкэм щхьэегъэзыпIэ щратыну.
Абы къызэрыхигъэщамкIэ, ар мащIэ дыдэщ, Европэмрэ зауэ щекIуэкI Сирием и гъунэгъу къэралхэмрэ Iэпхъуэхэм еплъытмэ. Ауэ а мащIэ дыдэр зэрыхагъэтIысхьэнуми игъэгубжьащ американхэр. А жэрдэмыр, псалъэм папщIэ, даIыгъакъым республиканскэ партым хэтхэм.
Мы мазэм и пэщIэдзэм ирихьэлIэу США-м Iэпхъуащ а къэралхэм щыщ цIыху 1285-рэ. Америкэм и штатхэм ящыщу 22-м я щIыналъэм ирагъэхьэн ядэркъым щтапIэ ихьэжахэр, абыхэм щIыпIэм щыIэ щытыкIэр зэIагъэхьэнкIэ мэшынэри. Ахэри бгъэкъуаншэ хъунукъым, Iэпхъуэшапхъуэхэм Европэм и къэралхэм щызэхащIыхьахэр уи нэгу щIэкIамэ.
МэжэщIалIэхэр дыгъуэну хуит щащIыну?
Италием и тыкуэнышхуэхэм ерыскъы тIэкIу къыщыбдыгъуныр хабзэм къыщрагъэзэгъыну къыщIэкIынущ а къэралым. Италием и хъыбарегъащIэ IуэхущIапIэхэм зэрыжаIамкIэ, ар зыхуадэнур шхын щхьэкIэ замыгъэлIэн папщIэ дыгъуэхэрщ.
Апхуэдэу къыщIалъытэми щхьэусыгъуэ иIэщ: къэралым и цIыхухэм я Iуэху къимыкIамэ здэтхьэусыхэж суд нэхъыщхьэр Украинэм щыщ унэншэ Остряков Роман и телъхьэ хъуащ иджыблагъэ, иужьрейм тыкуэным кхъуейрэ нэкулърэ къызэрыщидыгъуам къыхэкIыу ар зэрагъэкъуаншэ Iуэхум щыхэплъэм. Тыкуэнышхуэм абы къыщидыгъуам еврэу плIы къудей хуэзэу арат. Абы щхьэкIэ Роман илъэс ныкъуэкIэ тутнакъэщым исыну, къуэдыуи еври 100 итыну къытралъхьэнкIэ хъунут. Ауэ хеящIэхэм Iуэхум къыхалъытащ Остряковым щыпсэуни зэрыпсэуни зэримыIэр, дыгъуэным езыхулIари зэрымэжэщIалIэр зэрыарар.
Жылагъуэри арэзы техъуащ судым и унафэм, цIыхур псэун щхьэкIэ иIэ хуитыныгъэр сыт хуэдиз мылъку нэхъри зэрынэхъ лъапIэр къалъытэри.
